Polisie op 3 verdagtes se spoor ná moord op akteurSibusiso Khwinana. Die polisie het drie verdagtes geïdentifiseer in verband met die moord op die jong akteur Sibusiso Khwinana. David Makhura, premier van Gauteng, en Sizakele Nkosi-Malobane, LUR vir gemeenskapsveiligheid, het Donderdag Khwinana se gesin by hul huis in Soshanguve, noord van Pretoria, besoek. Makhura het aan die gesin gesê die polisie is tans op die spoor van die drie verdagtes. Hy het die moord as sinneloos bestempel en veroordeel en ŉ beroep op die polisie gedoen om hard te werk om seker te maak die moordenaars ry aan die pen. “Ek weet die polisie werk onverpoos en ek wil nie druk op hulle plaas nie want ek wil nie hê hulle moet ŉ saak voor die hof bring wat nie kan staan nie,” het lt.genl. Elias Mawela, provinsiale polisiekommissaris, gesê. ŉ Roudiens word Donderdag vir Khwinana in Soshanguve gehou. Khwinana, wat die hoofrol in die plaaslike rolprent Matwetwe speel, is Vrydagaand in Pretoria vermoor. Volgens die polisie is die 25-jarige Khwinana tydens ŉ rooftog by ŉ rolprentkompleks in Arcadia doodgesteek terwyl die verdagtes glo probeer het om sy selfoon by hom af te neem. Nathi Mthethwa, minister van kuns en kultuur, het Saterdag sy medelye op Twitter uitgespreek. “Ons is verpletter om te verneem van die tragiese en ontydige afsterwe van die gewilde akteur en trots van Soshanguve, Sibusiso Khwinana. Hy was ook ŉ stigterslid van die Independent Theatre Makers Movement,” het die minister getwiet.